Lea Lepmann

Lea Lepmann (aastani 1970 Lea Täll; sündinud 29. augustil 1948 Tartumaal Aravu külas) on eesti matemaatikadidaktik, koolimatemaatika õpikute autor.

Õpingud
Ta on õppinud Aravu algkoolis ja Mehikoorma 8-klassilises koolis. Tartu Pedagoogilise Kooli lõpetamise järel 1967. aastal astus Tartu Riikliku Ülikooli (TRÜ) matemaatikateaduskonda, mille lõpetas 1972. aastal matemaatiku, matemaatikaõpetaja kvalifikatsiooniga. Aastatel 1978–1980 õppis aspirantuuris TRÜ matemaatika õpetamise metoodika kateedri juures. Kandidaadiväitekirja "Предметная подготовка учителей математики и возможности её совершенствования" ("Matemaatikaõpetajate ainealane ettevalmistatus ja selle parandamise võimalused") kaitses 1982. aastal Tartu Riiklikus Ülikoolis, juhendaja Olaf Prinits. Pedagoogikakandidaadi kraadi sai 1983. aastal. Täiendanud ennast Läti Ülikoolis (1987), Helsingi Ülikoolis (1992, 1998) ja Loránd Eötvösi Ülikoolis (2002).

 Töökäik ja teadustegevus 
Lea Lepman on töötanud Tartu (Riikliku) Ülikooli matemaatikateaduskonnas ja matemaatika-informaatikateaduskonnas matemaatika õpetamise metoodika kateedris laborandi, assistendi, stažöör-uurija ja vanemõpetaja ametikohtadel. Aastatel 1987–2014 sama kateedri (hilisema nimetusega puhta matemaatika instituudi matemaatika didaktika õppetooli) dotsent. Alates 2014. aasta sügisest Tartu Ülikooli emeriitdotsent.

Ülikoolis õpetanud matemaatika didaktika üldkursusi ja nendega seonduvaid erikursusi, samuti elementaarmatemaatikat ja kõrgemat matemaatikat. Juhendanud kahte magistritööd ning hulgaliselt matemaatikateaduskonna üliõpilaste diplomitöid ja õpetajakutse lõputöid. 
Olulisemad uurimissuunad on olnud matemaatikaõpetajate ettevalmistatuse tase ja seda mõjutavad näitajad, õpilaste ja õpetajate arusaam matemaatikaõpetusest ning matemaatika didaktika üldküsimused.

Põhitöö kõrvalt on ta õpetanud matemaatikat Tartu I Keskkoolis (Hugo Treffneri Gümnaasiumis) ja Tartu X Keskkoolis (Tartu Mart Reiniku Gümnaasiumis).

Muu erialane tegevus
Eesti Matemaatika Seltsi asutajaliige, Eesti Akadeemilise Pedagoogika Seltsi (EAPS) liige, Saksa matemaatika didaktika ühingu Gesellschaft für Didaktik der Mathematik (GDM) liige.

Ta on olnud koolinoorte üleriigilise täppisteaduste olümpiaadi žürii liige, üleriigiliste matemaatikaõpetajate päevade korralduskomisjoni liige, viinud läbi matemaatikaõpetajate täiendkoolitusi.
Isiklikku
Abikaasa on Tiit Lepmann, neil on tütred Karmen Puis ja Karin Pärli.

Tunnustus
 1992 Gerhard Rägo nimeline mälestusmedal
 2008 Tartu Ülikooli medal

Publikatsioone
 Lepmann, L., Lepmann, T., Velsker, K. Matemaatika IX, X, XI, XII klassile. Tallinn: Koolibri (erinevad õpikud alates 1995. aastast). 
 Lepmann, L., Pehkonen, E. (1995). Vergleich der Auffassungen von Lehrern über den Mathematikunterricht in Estland und Finnland. Research Report 139. University of Helsinki.
 Lepmann, L., Lepmann, T. (1995). Teeme ise matemaatikat. Tallinn: Avita. 
 Lepmann, L., Lepmann, T. (1997). Kiehtovaa matematiikkaa. Helsinki: MFKA-Kustannus OY. 
 Lepmann, L., Kaasik, K. (2002). Väike metoodikaraamat II kooliastme matemaatikaõpetajale. Tallinn: Avita.
 Abel, E., Lepmann, L. (2005). Matemaatika mõisted 7.- 9. klassile. Eesti-vene-eesti sõnastik. Tartu: TÜ Kirjastus. 
 Abel, E., Lepmann, L. (2010). Matemaatika mõisted gümnaasiumile. Eesti-vene-eesti sõnastik. Tartu: TÜ Kirjastus.

Viited

Kirjandus
 Eesti teaduse biograafiline leksikon. 2. köide. Eesti Entsüklopeediakirjastuse AS, 2005, lk 360.
 Tartu Ülikool. Matemaatika-informaatikateaduskond 40. Tartu Ülikooli Kirjastus, 2007, lk 217.

 Välislingid 
 Lea Lepmann Eesti Teadusinfosüsteemis
 matdid Metoodilisi artikleid

Kategooria:Eesti matemaatikud
Kategooria:Tartu Ülikooli õppejõud
Kategooria:Hugo Treffneri Gümnaasiumi õpetajad
Kategooria:Tartu Ülikooli matemaatikateaduskonna vilistlased
Kategooria:Sündinud 1948